Da psoriasis er en betændelsestilstand i huden, har du formentlig gavn af at spise betændelsesdæmpende fødevarer, altså hvad vi kalder antiinflammatorisk. Først og fremmest fede fisk såsom laks, makrel, sardin, sild, ørred og hellefisk, der giver dig meget antiinflammatorisk omega-3. Du må meget ­gerne spise fisk og anden havføde de fleste af ugens dage, eksempelvis makrel til frokost. Andre gode kilder til omega-3 er hørfrøolie, frø, kerner, tangprodukter, mørkegrønne bladgrøntsager samt kød fra dyr på friland og æg fra fritgående høns. En sund tarmflora er også en positiv konsekvens af at spise antiinflammatorisk, fordi du får kostfibre fra grove grøntsager, kål, bælgfrugter, nødder, fuldkornsprodukter, kerner. Ja i det hele taget alt det gode fra planteriget, ligesom du kan inkludere probiotiske mejeriprodukter og fermenterede fødevarer, eksempelvis baseret på kål. Samtidig bør du skære ned på fødevarer, der fremmer betændelse. Især de mange forarbejdede madvarer, som er fyldt med dårligt fedt, sukker og salt. Madvarer med hurtigt optageligt sukker, sodavand, hvidt brød, hvide ris og pasta er inflammatoriske. Sammenfattende er sunde spisevaner med vægten lagt på ­naturlige fødevarer af god kvalitet vejen frem for dig.